Parlamento di Aruba
Parlamento di Aruba (hulandes: Staten van Aruba) ta e parlamento unicameral di Aruba, pais outonomo dentro di Reino Hulandes. E parlamento ta constitui pa 21 miembro cu ta wordo elegi periodicamente pa un termino di cuater aña. Esaki ta tuma luga pa medio di eleccionnan directo (representacion proporcional) na cual ta participa e residentenan di Aruba cu tin derecho di voto. Cada miembro di parlamento ta retene su asiento te e parlamento ta disolvi, cu ta generalmente cada cuater aña despues di un eleccion. 

E parlamento di Aruba tin su sede na Oranjestad, na L.G. Smith Blvd., banda di e edificio di gobierno di Aruba.

Organisacion 
Composicion, competencia y proceduranan di parlamento ta regla den articulonan di Constitucion di Aruba ((hulandes: Staatsregeling van Aruba). Miembronan di parlamento di Aruba ta eligi nan presidente y vicepresidente pa e aña parlamentario cu ta inicia anualmente riba e di dos diamars di luna di september. Durante e sesion di apertura Gobernador di Aruba ta tene un discurso den su calidad di cabesante di e gobierno Arubano.

Prome cu un parlamentario inisia su trabou ta controla su credencialnan y e ta wordo huramenta. Dentro di sala di reunion e parlamentario ta gosa di inmunidad. Kier men cu tur loke e trece dilanti den reunion no por ta causa pa lansa un persecucion penal. Esaki no ta aplica na declaracionnan haci pafor di e sala di reunion di parlamento. Un parlamentario por entrega su retiro na cualkier momento. Usualmente su sucesor ta e candidato cu ta sigui riba e lista di e partido politico concerni.  Banda di esey un miembro di parlamento por opta pa sea uni su mes na un otro partido o pa continua como parlamentario independiente. Dor cu un parlamentario ta personalmente elegi no por obliga su persona pa tuma retiro. Esey ta nifica cu e no ta mara na e punta di bista di su partido.   

Parlamento conoce dos tipo di reunion: reunion publico (openbare vergadering), unda cu e parlamentario por trece mocion, amienda riba ley y vota riba e ley y tambe encuentro publico (openbare bijeenkomst), unda cu esaki tin mas un caracter informativo pa parlamento y pa pueblo. Reunionnan di parlamento plenario ta publico pa cual tin un tribuna pa acomoda bishitante. Banda di e reunionnan aki tin reunion di e comisionnan di parlamento, por ehempel ora ta reuni cu gremionan. Presidente di cada comision mes por dicidi si ta haci e reunion o e contenido di e reunion publico of no.

Historia 
E siguiente fraccionnan a forma parti di parlamento di desde su inicio dia prome di januari 1986. E flecha ta indica e mayoria di asiento (11) den parlamento; na man robes di esaki ta e partido(nan) cu ta sostene gobierno y na man drechi esun(nan) cu ta partido di oposicion.

 Periodo 1: 1986 - 1989

 Periodo 2: 1989 - 1993

 Periodo 3: 1993 - 1994 

 Periodo 4: 1994 - 1997 

 Periodo 5: 1997 - 2001

 Periodo 6: 2001 - 2005

 Periodo 7: 2005 - 2009

 Periodo 8: 2009 - 2013

 Periodo 9: 2013 - 2017

 Periodo 10: 2017 - 2021 

 Periodo 11: desde 2021

Mira tambe 
 Lista di presidente di Parlamento di Aruba
 Politica di Aruba

Polítika na Aruba
Gobièrnu